Hvad skal en smartphone-topmodel koste?

Vil man have en fra Apple skal man hoste op med over 5.000 kroner, mens en fra Samsung kan erhverves for fire-en-halv af de lange.

Men nu får de to kamphaner kamp til prisstregen af den kinesiske Androidtelefon-producent OnePlus. Firmaet har tidligere presset prisen med deres første telefon OnePlus One.

Firmaet er nemlig lige på trapperne med deres anden smartphone, der ikke overraskende har fået navnet OnePlus 2, og som fra den 11. august kan erhverves for blot 2.500 kroner direkte fra firmaets hjemmeside.

Dog skal man i markedføringens hellige navn have en invitation for at kunne købe telefonen, som OnePlus 'ydmygt' kalder en flagskibsdræber.

Specifikationerne er helt i top

Da One Plus 2 indtil videre ikke har været bredt anmeldt, er det naturligvis umuligt at sige noget om, hvordan telefonen klarer sig i den virkelige verden. Men den 5,5 tommer store Androidtelefon kommer indiskutabelt med særdeles høje specifikationer - uden at det må forveksles med kvalitet.

Processoren er Qualcomms topmodel Snapdragon 810 og telefonen kommer med 3 eller 4 GB ram afhængig af om man vælger modellen med 16 eller 64 GB lagerplads.

OnePlus 2 har, som andre store telefoner, fordel af at kunne huse et stort batteri. Batteriet i den nye telefon er på 3.300 mAh hvilket klart overgår flagskibene fra både Samsung og Apple, ligesom det også topper topmodellen fra en anden kinesisk mobilopkomling, Xiaomi's Mi Note Pro. Om det så i praksis betyder længere batteritid, må stå sin prøve, når først telefonen er ude.

Også kameraet er fint udstyret blandt andet med optisk billedestabilisering og videooptagelse i 4K.

Telefonen har plads til to simkort og kommer som en af de første smartphones med et USB Type-C kabel til opladning, som fremover vil blive standard på mange telefoner og gadgets. Fx bruger Apple samme type stik i deres nye Macbook-computer.

Kommer med eget styresystem - Oxygen OS

Der er dog et sted hvor OnePlus 2 adskiller sig markant fra de fleste andre Androidtelefoner - nemlig ved det styresystem telefonen kører. Det er Android, men ikke i den Google-udgave, som er standard hos Samsung, Sony, LG og HTC.

Det kinesiske firma har nemlig udviklet deres eget Android-styresystem ved navn Oxygen OS, som erstatter en anden alternativ udgave af Android (Cyanogen OS), der kørte på den oprindelige OnePlus. Udskiftningen skyldes licensproblemer med Cyanogen OS i Indien.